**Centrálna stanica Plovdiv** (bulh. Централна гара Пловдив – *Centralna gara Plovdiv*) je hlavná železničná stanica v meste Plovdiv v Plovdivskej oblasti v južnom Bulharsku.

Názov
-----

Budova je známa aj pod názvom **Centrálna železničná stanica Plovdiv** (bulh. Централна ЖП гара Пловдив – *Centralna ŽP gara Plovdiv*). V počiatkoch bola budova železničnej stanice známa len pod názvom **Stancijata** (bulh. Станцията, doslova *Stanica*).

Poloha
------

Budova sa nachádza v centrálnej časti mesta Plovdiv na ulici „Christo Botev" (bulh. булевар „Христо Ботев" – *bulevar „Christo Botev"*).

Charakteristika
---------------

### Prvá budova

Prvá budova železničnej stanice v Plovdive sa nachádzala približne 100 metrov východne od súčasnej budovy stanice. Budova sa vtedy nachádzala približne 2 kilometre od centra mesta, zhruba po 20 rokoch od výstavby sa však mesto rozšírilo natoľko, že sa stanica už nachádzala v jeho centrálnej časti. Výstavba prebiehala od roku 1870 a budova bola oficiálne otvorená 6. júna 1873 spolu s oficiálnym otvorením trate po trase Carihrad – Belovo.

### Súčasná budova

Výstavba súčasnej budovy sa začala v roku 1905. Projekt budovy vyhotovil florentský architekt Mariano Pernigoni. Výstavba bola dokončená v roku 1908 a budova bola otvorená 30. novembra toho istého roku. Postavená je v novobarokovom slohu.

Dejiny
------

Na slávnostnom otvorení stanice spoločne s traťou po trase Carihrad – Belovo v roku 1873 sa zúčastnilo veľké množstvo významných osobností, medzi inými aj veľký vezír Osmanskej ríše Mechmed Ruždi Šarvani-Zade, alebo vtedajší minister spravodlivosti Midchad paša. Prvým náčelníkom budovy bol Francúz Henri Batiste. V predvečer aprílového povstania bola v budove stanice vybraná malá miestnosť pre potreby revolučného výboru vodcov povstania, ktorí do Plovdivu pricestovali vlakom. Jednalo sa najmä o P. Volova, Z. Stojanova a G. Ikonomova. Na začiatku 20. storočia sa začala plánovať výstavba novej budovy, ktorá sa začala v roku 1905 a skončila v roku 1908. V roku 1908 ešte pred dokončením navštívil rozostavanú budovu vtedajší bulharský cár Ferdinand I. ktorý mesto navštívil pri príležitosti s vyhlásením nezávislosti Bulharska. Pri tejto príležitosti bola jedná z miestností v budove stanice pomenovaná ako „Cárska čakáreň" (bulh. Царската чакалня – *Carskata čakalňa*). V roku 1920 budovu stanice navštívil bulharský spisovateľ Ivan Vazov, ktorý Plovdiv navštívil pri príležitosti 50. rokov jeho tvorivej činnosti. Po tejto návšteve, dostala ulica, ktorá spájala stanicu s centrom mesta nový názov a to ulica „Ivan Vazov", pričom do tej doby sa ulici hovorilo „Stacionna" (bulh. Станционна – *Staničná*). Sám Ivan Vazov sa stal pri tejto príležitosti čestným občanom Plovdivu. 30. augusta 1984 sa stanica stala miestom teroristického útoku. V čakárni stanice došlo k výbuchu bomby, ktorá bola ukrytá v koši na odpadky a v dôsledku tohto činu prišla o život 50–ročná žena z Kărdžali a ďalších 42 ľudí bolo ranených. Okrem toho výbuch poškodil strechu budovy a niektoré steny čakárne. Udalosť pripomína skromný pomník. V roku 2015 sa začala reštaurácia budovy pod vedením architekta Ľubomira Petrova, ktorá bola dokončená v roku 2018, kedy budova získala aj prestížne ocenenie „Stavba roku".

Trate
-----

Na stanici sa nachádzalo na začiatku celkovo 11 koľají z toho 6 dopravných a 5 slepých, dnes sa na mieste nachádza 17 koľají, z toho 11 dopravných a 5 slepých.

Galéria
-------

* detail z hlavnej severnej fasády budovydetail z hlavnej severnej fasády budovy
* hlavná severná fasáda budovyhlavná severná fasáda budovy
* celkový pohľad na areál centralnej železničnej stanicecelkový pohľad na areál centralnej železničnej stanice
* južná fasáda budovy pro pohľade z nástupískjužná fasáda budovy pro pohľade z nástupísk
* z interiéru budovyz interiéru budovy
* pôvodná budova stanice na fotografii z roku 1880pôvodná budova stanice na fotografii z roku 1880
* súčasná budova na pohľadnici z roku 1916súčasná budova na pohľadnici z roku 1916
* pohľad na budovu stanice zo severovýchodupohľad na budovu stanice zo severovýchodu
* nástupiskánástupiská

Referencie
----------

1. 1 2 3 4 5 6 7 8 9 10 11 12  TOTEV, Božidar. Enciklopedija na Plovdiv. Sofia : Božidar Totev/Bulged OOD. 2017. 608 s. ISBN 9786191881383. S. 559. (po bulharsky)
2. 1 2 3 4 5 6 7  RAJČEVSKI, Georgi, Georgi. Plovdivska enciklopedija – šesto preraboteno i dopălneno izdanie. Plovdiv : Izdatelska kăšta „Glas". 2017. 474 s. ISBN 9789544915537. S. 368. (po bulharsky)
3. 1 2 3 4  KALINKOVA, Penka. Poznatijat nepoznat Plovdiv. Plovdiv : Obština Plovdiv – Rakursi OOD. 2018. 272 s. ISBN 9789548852845. S. 193 – 194. (po bulharsky)
4. 1 2 3 4  buildingoftheyear.bg
5. 1 2  trafficnews.bg
6. 1 2 3 4 5 6 7 8 9 10 11 12 13 14  https://trafficnews.bg

Iné projekty
------------

Commons
* Spolupracuj na Commons Commons ponúka multimediálne súbory na tému **Centrálna stanica Plovdiv**